**TILSYNSKAMPANJE HØSTEN 2018/VÅREN 2019**

**Gjennomføringsplan / styringsdokument**

**Regelverk: Forskrift om miljørettet helsevern**

**Tema: Miljørettet helsevern i sykehjem, forskriftens §§ 7, 10, 12 og 13**

# **1.** **Om nasjonal tilsynskampanje / bakgrunnsinformasjon**

NEMFO – Nettverk for miljørettet folkehelsearbeid er en frivillig organisasjon som har som mål å styrke det helsefremmende og forebyggende miljøarbeidet på lokalt og nasjonalt plan. NEMFO mottar ingen fast driftsstøtte, men søker støtte gjennom å gjennomføre prosjekter og arrangementer.

NEMFO har tatt initiativ til en nasjonal tilsynskampanje innen miljørettet helsevern høsten 2018 /våren 2019. Styret i NEMFO har valgt følgende tema: «Miljørettet helsevern i sykehjem», med utgangspunkt i forskrift om miljørettet helsevern, hjemlet i lov om folkehelsearbeid. Det har vært nedsatt en arbeidsgruppe som har spesifisert tilsynsområdet samt utarbeidet maler og sjekklister.

**Målet** med den nasjonale tilsynskampanjen er å bidra til et enhetlig og samordnet tilsyn innenfor miljørettet helsevern. Ved å utarbeide verktøy til et ”lavterskeltilsyn” er målet at flest mulig kommuner i Norge deltar på kampanjen.

Målet er også å bidra til et større fokus på bomiljøet til eldre og beboere på sykehjem.

**Målgruppe:** Tilsynsmyndighetene innen miljørettet helsevern i kommuner, interkommunale selskap eller vertskommunesamarbeid.

**Tilsynsobjekt:** Sykehjem. Den enkelte kommune kan velge å utvide dette til å omfatte andre institusjoner med heldøgns omsorg.

**Hensikten** med tilsynskampanjen er å se om sykehjemmet etterlever forskrift om miljørettet helsevern. Tilsynet omfatter følgende krav:

§ 7 Overordnet krav

§ 10 a)-f) Helsemessige forhold i virksomheter og eiendommer

§§ 11a-11e Krav om å hindre spredning av legionella via aerosol

§ 12 Ansvar og internkontroll

§ 13 Opplysningsplikt

**NEMFO sitt arbeid** har vært å utarbeide tilsynsmateriale som kan brukes av tilsynsmyndighetene. Temaet er avgrenset, tilsynsmaterialet vil bli utarbeidet på forhånd, det vil også kunne legges opp til en forenklet tilsynsmetode. For informasjon om tilsyn generelt vises det til [tilsynsveileder i miljørettet helsevern](https://helsedirektoratet.no/retningslinjer/veileder-for-kommunens-tilsyn-med-miljorettet-helsevern-regelverk-metodikk-og-saksbehandling) utarbeidet av Helsedirektoratet (IS-2288). Det oppfordres til samarbeid mellom kommuner i form av hospitering til hverandre.

# **2.** **Organisering**

**Styringsgruppe:** Styret i NEMFO – nettverk for miljørettet folkehelsearbeid

Ansvar: Godkjenne tilsynsmaterialet, legge ut tilsynsmaterialet på hjemmesiden [www.nemfo.no](http://www.nemfo.no) samt utarbeide en oppsummering etter endt tilsynskampanje.

**Arbeidsgruppe:** Består av to representanter fra styret samt 4 representanter fra kommunene.

Ansvar: Utarbeide forslag til materiale som inngår i tilsynskampanjen, presentere tilsynsmaterialet på nettverkets årskonferanse i juni 2018, samt bidra i etterarbeidet av tilsynskampanjen.

Deltakere i arbeidsgruppen:

· Astrid Rutherford, styret og Rakkestad kommune

· Tilde Nygård, styret og Rana kommune

· Per-Erik Arnø, Midtre Namdal Samkommune

· Ellen Bergitte Klausen, Rogaland brann og redning IKS

· Morten Vegelbo, Helseetaten i Oslo kommune

· Kurt Stien, Helse- og miljøtilsyn Salten IKS

**Referansegruppe:** Finn Martinsen, Helsedirektoratet.

Ansvar: Gi innspill til tilsynsmaterialet som utarbeides av arbeidsgruppen samt at Helsedirektoratet bidrar med å informere om tilsynskampanjen til alle landets kommuner, og henvise til tilsynsmateriale som ligger på nettverkets hjemmeside.

**Tilsynsmyndighet miljørettet helsevern i kommuner:** Har det praktiske ansvaret med gjennomføring og oppfølging av tilsynene i den enkelte kommune.

# **3.** **Bakgrunn for valg av temaet «miljørettet helsevern i sykehjem»**

**Forskrift om miljørettet helsevern har som formål å fremme folkehelse og bidra til gode miljømessige forhold,** samt å sikre befolkningen mot faktorer i miljøet som kan ha negativ innvirkning på helsen.

**NEMFO ønsker at flest mulig kommuner** skal delta på tilsynskampanjene, og vi ønsker at kommuner som ikke fører rutinemessige tilsyn med miljørettet helsevern skal kunne få hjelp i tilsynsmaterialet til å begynne å gjennomføre slike tilsyn.

**Sykehjem som tilsynsobjekt i kampanjen er valgt av flere grunner**, herunder fordi det er en sårbar gruppe som bor på sykehjem, og de har gjerne ikke så stor valgmulighet i hvor de kan oppholde seg. Det har ikke vært så mye fokus på beboernes bomiljø fra andre tilsynsmyndigheter i senere tid. I tillegg har de fleste kommuner ett eller flere sykehjem, og det gir mulighet for flere kommuner til å delta i en lavterskelkampanje for å skaffe seg tilsynskompetanse til å jobbe videre med systematiske miljørettet helseverntilsyn.

**Kommunene skal prioritere** sine tilsyn med miljørettet helsevern etter en vurdering av helserisiko. Vi vet at flere kommuner ikke fører regelmessige tilsyn med miljørettet helsevern i sykehjem, og derfor ikke har så godt grunnlag for å vurdere hvilken frekvens man bør ha på tilsyn med disse virksomhetene – det er også en av grunnene til at vi har valgt å lage tilsynsmaterialet slik at man kan gå gjennom nesten «hele» forskriften på tilsynet – for å få et overblikk over forholdene i virksomhetene. Muligheten for å klage på miljømessige forhold i sykehjem til tilsynsmyndigheten for miljørettet helsevern er ikke godt kjent blant beboere og pårørende i mange kommuner. Av den grunn går sannsynligvis mange klager/bekymringsmeldinger til andre instanser – og fanges ikke opp av tilsynsmyndigheten for miljørettet helsevern.

# **4.** **Tilsynstemaet**

Kravene som er valgt ut er følgende:

§ 7 Overordnet krav

§ 10 Helsemessige forhold i virksomheter og eiendommer

§§ 11a-11e Krav om å hindre spredning av legionella via aerosol

§ 12 Ansvar og internkontroll

§ 13 Opplysningsplikt

Tilsynsmaterialet legger opp til at kommunene kan føre tilsyn med nesten hele forskriften i sykehjemmene, mal for intervjuguide og mal for tilsynsrapport omfatter alle krav i disse paragrafene. Det er en forutsetning at kommunene selv velger eller velger bort hvilke områder de vil fokusere mest på og tilpasser malene etter sitt behov basert på tilsynsmyndighetens kjennskap til de lokale virksomhetene og risikoforhold. Den enkelte kommune kan utvide tilsynet til også å omfatte andre krav.

**Noen kommentarer til utvalgte tema**

* Legionella (§§ 11a-11e) - *Når det gjelder denne delen av forskriften anbefaler vi at dere tar en vurdering om hvorvidt dette skal vektlegges under tilsynet, og enten fjerner eller legger til disse paragrafene i brevene avhengig av hva dere ønsker å prioritere. Intervjuguiden legger opp til at dere kan spørre om legionellaforebygging med hjemmel i § 10 f), og ut fra informasjon fra virksomheten kan det for eksempel vurderes oppfølgingstilsyn med vekt på denne delen av forskriften. Tilsynsmyndigheten bør ta en vurdering i forkant av hvor dypt dere vil gå inn på tema legionella under dette tilsynet ev. Vurdere egne tilsyn med legionella som tema, da det kan medføre behov for tidkrevende veiledning bl.a. om risikovurderinger og oppfølgingstiltak.*
* Mat – *intervjuguiden viser til bl.a. § 10 d) og § 7 som hjemmel for spørsmål rundt temaet mat på sykehjem. Når det gjelder ernæring, så reguleres dette i hovedsak av kvalitetsforskriften for pleie- og omsorgstjenestene, og ikke av det lovverket vi fører tilsyn etter. I tillegg til spørsmål om næringsmiddelhåndtering vil spørsmål rundt måltidets organisering og tidspunkter kunne være relevant – dette har en innvirkning på det sosiale miljøet ved sykehjemmene. Mulighetene for bespisning bør ivareta måltidets sosiale funksjoner.*

# **5.** **Tilsynsmateriell**

Tilsynsmaterialet er utarbeidet av NEMFO – nettverk for miljørettet folkehelsearbeid.

Følgende er utarbeidet:

* Gjennomføringsplan / styringsdokument (dette dokumentet)
* Mal 1 - Informasjonsbrev fra lokal tilsynsmyndighet til alle sykehjem i kommune
* Mal 2 – Varsel om tilsyn
* Mal 3 – Intervjuguide og sjekkliste for befaring
* Mal 4 - Tilsynsrapport med varsel om pålegg
* Mal 5 - Vedtak om retting
* Mal 6 - Avslutning av tilsynet
* Evalueringsskjema for tilsynskampanjen

Evalueringsskjema som skal sendes inn til NEMFO i etterkant av tilsynsperioden vil bli sendt ut elektronisk til alle kommuner som deltar på tilsynet.

For informasjon om tilsyn generelt vises det til [tilsynsveileder miljørettet helsevern](https://helsedirektoratet.no/retningslinjer/veileder-for-kommunens-tilsyn-med-miljorettet-helsevern-regelverk-metodikk-og-saksbehandling) utarbeidet av Helsedirektoratet, IS-2288.

# **6.** **Gjennomføring av tilsynskampanjen**

NEMFO ønsker en oversikt over hvilke kommuner som deltar i tilsynskampanjen. Det bes derfor om påmelding til kampanjen til følgende e- postadresse: post@nemfo.no når kommunen har bestemt seg for å delta.

**Miljørettet helsevernenhetene i Norge (kommuner, interkommunale virksomheter, vertskommunesamarbeid) har ansvaret for det praktiske arbeidet med tilsynet.**

**Veiledning vedrørende bruk av tilsynsmaterialet og gjennomføring av tilsynene**

Tilsynsmaterialet som er utarbeidet er forslag til maler som kan brukes. Den enkelte kommune må gjøre nødvendige tilpasninger og eventuelle endringer til materialet.

**Forarbeid:**

* Tilsynsmyndigheten må påse at myndigheten til å føre tilsyn og myndighet til å bruke virkemidlene i folkehelselovens kap. 3 (retting, tvangsmulkt, stansing osv.) er delegert fra kommunen til de som skal utføre tilsynene og gi eventuelle pålegg til sykehjemmene. Det skal dokumenteres i tilsynsmyndighetens internkontrollsystem at dere sørger for likebehandling og er uavhengige fra tilsynsobjektene.
* Utsending av informasjonsbrev til alle sykehjem i egen kommune/egne kommuner om aktuell tilsynskampanje. Hensikten med å sende informasjonsbrevet til alle sykehjem er ønske om å få et felles fokus på miljørettet helsevern i virksomhetene. Informasjonsbrevet sendes ut to måneder før planlagt tilsynsperiode.
* Utvelgelse av hvilke virksomheter det skal gjennomføres tilsyn med. Bakgrunn: egen tilsynsplan, risikoforhold, hendelsesbasert. Den enkelte kommune velger selv antall virksomheter det skal føres tilsyn med og det er ikke satt noe minimumstall for tilsyn. Tilsynet må gjennomføres i perioden 1.oktober 2018 - 1. April 2019. Tilsynsmaterialet blir likevel liggende tilgjengelig for bruk i ettertid.

**Tilsyn med utvalgte sykehjem i kommunen/kommunene:**

* Sende varsel om tilsyn ca. én måned før planlagt tilsyn
* Gjennomgå mottatt dokumentasjon i forkant av tilsynet
* Gjennomføre tilsynet
* Etterarbeid etter det enkelte tilsyn (tilsynsrapport og eventuelt pålegg om retting)

**Praktisk gjennomføring av tilsynet:**

Varsel om tilsyn:

Varselet sendes til sykehjemmets leder, med kopi til sykehjemmets eier. I varselet gis det opplysninger om tilsynskampanjen samt praktisk informasjon om selve tilsynet. I varselet blir sykehjemmet bedt om å sende inn bestemte dokumenter innen en fastsatt frist. Dette blir gjort for at tilsynsmyndigheten skal være mest mulig forberedt til tilsynet.

Vi anbefaler at tilsynsmyndigheten tar telefonkontakt med sykehjemmets leder i forkant av tilsynet for å avtale et tidspunkt som passer for alle parter. Vi anbefaler at tilsynsmyndigheten åpner for at virksomheten kan ta kontakt, eller at tilsynsmyndigheten selv tar kontakt med virksomheten en stund etter utsending av varsel om tilsyn for å forsikre om at varselet og tema for tilsynet er tilstrekkelig forstått.

Vi har ikke tatt med noe info om hvordan sidefunn vil bli behandlet i tilsynsvarselet, dette kan tas opp med virksomheten under åpnings- og sluttmøtet eller varsels dersom dere har etablert praksis på dette i deres kommune(r).

Selve tilsynet:

Selve tilsynet har en varighet på ca. 3 timer. I tillegg kommer tid til forberedelse og etterarbeid.

Agenda for tilsynsmøtet vil være:

* Informasjon om tilsynet
* Felles-/gruppeintervju med deltakerne
* Befaring
* Pause hvor tilsynsmyndigheten diskuterer funn
* Sluttmøte med presentasjon av funnene for deltakerne

Deltakere ved tilsynet:

*Tilsynsmyndigheten* bør stille med to representanter. Dette kan være rådgiver miljørettet helsevern og kommuneoverlege.

I flg. folkehelselovens § 30 skal kommunens tilsyn med virksomhet og eiendom i henhold til § 9 dokumenteres særskilt, herunder uavhengighet og likebehandling i tilsynet. Tilsynsmyndigheten må påse at den er delegert ansvaret for miljørettet helseverntilsyn fra kommunen, samt at den er delegert kommunens vedtaksmyndighet etter folkehelselovens kapittel 3.

*Virksomheten* bes om å stille med følgende personer:

* Virksomhetsleder
* 1 representant fra personalet
* 1 representant fra bruker-/pårørendeutvalg, råd eller tilsvarende
* 1 ansvarlig for byggteknisk/eiendomsavdelingen
* 1 ansvarlig for renhold/renholdsleder

Intervju og befaring

Det er laget en mal for intervjuguide som dere kan benytte og tilpasse etter eget ønske/behov. Intervjuet bør gjennomføres med åpne spørsmål om tema og intervjuguiden er derfor ikke laget som et spørreskjema, men som en oversikt over tema dere kan gjennomgå. Sjekkliste for befaringen ligger på slutten av intervjuguiden. Tilsynsmyndigheten må være ordstyrer og påse at alle deltakerne får bidratt i intervjuet. Det anbefales ikke å dele ut intervjuguiden. Det anbefales å avgrense befaringen til utvalgte deler av sykehjemmet (inngangsparti, fellesarealer, representativt beboerrom, felles sanitæranlegg).

Tilsynsrapport og varsel om vedtak

Etter tilsynet skal det utarbeides en tilsynsrapport (mal 4). Her skal det fremkomme hvilke avvik og merknader som ble avdekket under tilsynet. Det skal gis varsel om vedtak (pålegg om retting) jf. forvaltningsloven kap. 4, og dere må gi tilsynsobjektet en rimelig tidsfrist for å komme med tilbakemelding. Om det ikke avdekkes avvik kan dere informere i tilsynsrapporten om at tilsynssaken avsluttes uten videre oppfølging.

I tilsynsrapporten er det flere steder vist til internkontrollforskriften. Merk at tilsynet, avvik eller pålegg om retting ikke kan hjemles i internkontrollforskriften ettersom vi ikke har myndighet etter dette lovverket, men vi kan vise til denne for nærmere beskrivelse av krav til internkontroll. Det er vist til internkontrollforskriften i merknadene til § 12 i forskrift om miljørettet helsevern.

Pålegg om retting og videre oppfølging av tilsynsobjektet

Om tilsynsobjektet ikke har gitt dere tilfredsstillende tilbakemelding innen tidsfristen, avviket ikke er lukket eller om tilbakemelding uteblir, skal det gis pålegg om retting. Se mal 5. Tidsfristen for retting må være rimelig, men hvor lang den skal være avhenger av avvikets alvorlighetsgrad. Husk god begrunnelse for vedtaket (forholdsmessighetsvurdering), hjemmel for vedtaket, og informasjon om klageadgang (jf. forvaltningslovens kap. 5).

Når dere får tilfredsstillende tilbakemelding kan dere avslutte tilsynssaken ved å sende ut brev som i mal 6.

Ved behov for hjelp med annen type videre oppfølging (tvangsmulkt, stansing av deler av virksomhet) eller nytt tilsyn anbefaler vi å spørre om råd og eksempler fra andre medlemmer i NEMFO på Yammer!

**Etterarbeid**

Innen 1.mai 2019 vil vi be kommuner som har deltatt sende inn evalueringsskjema til NEMFO. Evalueringsskjema vil bli sendt ut til påmeldte kommuner. Hensikten med rapporteringen er å samle erfaringer fra en slik samordnet kampanje og kunne vurdere tilsynsmetodikk og få inn ønsker om tema for fremtidige tilsynskampanjer.

**Under følger en oppsummert oversikt over oppgaver som ligger til kommuner som deltar i nasjonal tilsynskampanje:**

|  |  |  |
| --- | --- | --- |
| **Hva** | **Plan for gjennomføring** | **Navn og nummer på dokumentet** |
| Sende e- post til NEMFO om kommunene deltakelse i tilsynskampanjen, e- post: post@nemfo.no  | Når kommunen har bestemt seg for å delta |   |
| Utsendelse av informasjonsbrev til alle sykehjem/institusjoner i egen kommune/egne kommuner om aktuelle tilsynskampanje | To måneder før planlagt tilsynsperiode | Informasjonsbrev (Mal 1)  |
| Utvelgelse av hvilke virksomheter det skal føres tilsyn med |   |   |
| Sende ut varsel om tilsyn til den enkelte virksomhet | Ca. 1 måned før planlagt tilsyn | Varsel om tilsyn (Mal 2) |
| Gjennomgå mottatt dokumentasjon i forkant av tilsynet  |   |   |
| Gjennomføre tilsyn | Perioden 1. Oktober 2018 - 1. April 2019 | Intervjuguide og sjekkliste for befaring (Mal 3) |
| Skrive tilsynsrapport til den enkelte virksomhet som det har vært tilsyn med |   | Tilsynsrapport (Mal 4) |
| Skrive pålegg om retting dersom aktuelt |   | Vedtak om retting (Mal 5) |
| Bekrefte at gjennomførte tiltak er tilstrekkelige og at tilsynssaken avsluttes |   | Avslutning av tilsyn (Mal 6) |
| Evaluering til NEMFO | 1. Mai 2019
 | Evalueringsskjema sendes ut til påmeldte kommuner |

 **7.** **Informasjonsstrategi**

**Helsedirektoratet:**

Ansvarlig for eventuell kontakt mot nasjonal media. Informere om tilsynskampanjen i brev til kommunene.

**NEMFO:**

Gi informasjon om tilsynskampanjen til miljørettet helsevern-miljøet/alle kommuner. E-post sendes til kommuner (postmottak), kjente regionnettverk samt på Yammer. I tillegg vil det bli informert om tilsynskampanjen under NEMFO sin årskonferanse om miljø og helse i Alta 6.-7. juni, i nyhetsbrevet, på facebook og NEMFOs nettsider. I informasjonen må det fremkomme opplysninger om at det er ønskelig å få vite hvilke kommuner som deltar.

* Ansvarlig for at nettverkets hjemmeside, [www.nemfo.no](http://www.nemfo.no/), samt gruppe på Yammer inneholder all tilsynsmateriale som kommuner kan bruke.
* Ansvarlig for å presentere evalueringen fra tilsynskampanjen i nyhetsbrevet og på årskonferansen 2019.

**Kommuner / lokal tilsynsmyndighet:**

* Ansvarlig for å sende ut informasjon om tilsynskampanjen til egne virksomheter samt gjennomføre tilsyn ved utvalgte virksomheter
* Ansvarlig for eventuell kontakt mot lokal media

**Klart språk**

Arbeidsgruppen har ikke lagt vekt på klart språk i de utarbeidede malene, men vi oppfordrer tilsynsmyndighetene ute i kommunene til å ha dette i tankene i kommunikasjonen med tilsynsobjektene. Det er potensiale for å spare mye tid og unngå misforståelser ved å benytte klart språk. Vi anbefaler Språkrådets nettsider om temaet: <http://www.sprakradet.no/Klarsprak/> og tekstbasen her: <http://www.sprakradet.no/Klarsprak/kommunesektoren/>

# **8.** **Tidsplan**

|  |  |  |
| --- | --- | --- |
| **Hva** | **Plan for gjennomføring** | **Merknad**  |
| Utarbeidelse av tilsynsmaterialet | Jan 2018 – april 2018 |   |
| Arbeidsgruppe utarbeider forslag til tilsynsmateriell. Materialet sendes styret for innspill. | 30. april 2018 |   |
| Styret i NEMFO gir tilbakemelding på tilsynsmaterialet. Tilsynsmaterialet sendes til Helsedirektoratet på «høring». | 11. mai 2018 | Sak i styremøte dato mandag 07.05.18 |
| Arbeidsgruppe gjør eventuelle endringer | 22. mai 2018 |   |
| Styret i NEMFO godkjenner tilsynsmaterialet | 29. mai 2018 |   |
|  |  |  |
| Tilsynsmaterialet presenteres på årskonferansen i Alta | 6.-7. juni 2018 |   |
| Frist for å gi tilbakemelding på tilsynsmaterialet (deltakere årskonferansen). | 20. juni 2018 |   |
| Tilsynsmaterialet legges ut på NEMFOs hjemmeside og Yammer | Sommer 2018 |   |
| Informasjonsbrev fra Helsedirektoratet til alle landets kommuner om tilsynskampanjen? |  Høst/August 2018 |   |
| E- post fra styreleder i NEMFO til kommuner v/kommuneoverlege og miljørettet helsevern-enheter med informasjon om tilsynskampanjen samt påmelding. (I Oslo til rådhuset med kopi til bydelene og Helseetaten.) | Høst/August 2018 |   |
| Kommunene (lokal tilsynsmyndighet) sender ut informasjonsbrev til alle sykehjem/virksomheter i egen kommune / område | Ca. 2 måneder før planlagt tilsynsperiode |   |
| Kommunene melder til post@nemfo.no om at de deltar på tilsynskampanjen |  |  |
| Kommunene (lokal tilsynsmyndighet) sender ut varsel om tilsyn til utvalgte sykehjem | Én måned før tilsyn  |   |
| Kommunene gjennomfører tilsynene | 1. Oktober 2018 - 1. april 2019 |   |
| Kommunene har egen oppfølging av tilsynene | Fortløpende |   |
| Kommunene som har utført tilsyn må sende inn rapporteringsskjema til NEMFO | 1.mai 2019 |   |
| Arbeidsgruppen for tilsynskampanjen er ansvarlig for å skrive en oppsummeringsrapport om tilsynskampanjen | Mai 2019 |   |
| Resultater fra tilsynskampanjen presenteres på NEMFO sin årskonferanse i 2019 | Mai/juni 2019 |   |

#

# **9.** **Relevante dokumenter**

* Forskrift om miljørettet helsevern: <https://lovdata.no/dokument/SF/forskrift/2003-04-25-486>
* Veileder for kommunens tilsyn med miljørettet helsevern, IS-2288, Helsedirektoratet 2016: <https://helsedirektoratet.no/retningslinjer/veileder-for-kommunens-tilsyn-med-miljorettet-helsevern-regelverk-metodikk-og-saksbehandling>
* Veileder for tilsyn med miljørettet helsevern i institusjoner, Forum for miljø og helse: <http://filer.fmh.no/verktoykasse/Veil_tilsyn_institusjon.doc>
* Rom for omsorg - behov for utbygging og fornyelse av landets sykehjem, Helse- og omsorgsdepartementet 2016: <https://www.regjeringen.no/contentassets/bdba889a5fad49db9485f688551cebee/161115_rom_for_omsorg.pdf>